ཡིན་ནའང་།ངས་ང་རང་ཀློག་པ་པོ་ཞིག་མ་གཏོགས་རྩོམ་པ་པོ་ཞིག་ཏུ་ནམ་ཡང་ངོས་འཛིན་བྱེད་ཀྱི་མེད།ང་ཆུང་དུས་སེམས་ཀྱི་དུང་བ་གཙོར་བཟུང་གིས་ཕ་མ་དང་དགེ་རྒན།སྤུན་མཆེད།ད་དུང་ང་རང་རྒྱུན་དུ་བཞོ་རྒྱུར་དགའ་བའི་འབྲི་མོ་གཡུང་མ་མ་དང་།རྫ་ལུང་གང་སར་ཕྱུག་རྫིར་འགྲོ་དུས་བཞོན་པའི་གཡག་རྒན་ཀ་ཐོ་སོགས་ལ་བསྟོད་པའི་རྩོམ་ཐུང་ཧ་ཅང་མང་པོ་བྲིས་མྱོང་ལ།དེ་བཞིན་དབྱར་གྱི་མེ་ཏོག་དང་རྩྭ་ཐང་།དགུན་གྱི་ཁ་བའི་འདབ་མ་བརྩེགས་པའི་མཛེས་ལྗོངས་སོགས་མང་པོ་བྲིས་མྱོང་།ཡིན་ནའང་།བཙན་བྱོལ་དུ་བསླེབས་རྗེས་དེ་དག་ཚང་མ་དྲན་པའི་ཡུལ་ཙམ་དུ་གྱུར་ཅིང་།མག་མོག་གི་སེམས་ཚོར་མང་པོ་ཞིག་བྱུང་རྗེས་དེ་དག་འབྲི་བར་རྒྱང་ཐག་རིང་པོ་ཞིག་ཆགས་སོང་།ལྷག་པར་དུ་བྲེལ་ཟིང་ཆེ་བའི་གསར་འགྱུར་གྱི་ལས་རིགས་གཉེར་ཏེ་ལོ་ངོ་༧ཙམ་ཕྱིན་པའི་ནང་རང་གི་སེམས་ཚོར་འབྲི་བའི་གོ་སྐབས་དེ་ཧ་ཅང་དཀོན་པོར་གྱུར་ཅིང་།སྤྱི་ཚོགས་ཀྱི་གནད་དོན་ཆེ་ཆུང་མང་པོའི་ངོ་གདོང་ཞིབ་ཀྱིས་མཐོང་ཡོང་དུས།རིམ་གྱིས་རང་གི་སེམས་གཤིས་སྙི་མོ་འདིའང་ཡང་ཡང་ཆུ་ལ་སྦངས་ཏེ་སྐམ་དུ་བཅུག་པའི་ཀོ་བ་ལྟར་ཆགས་འགྲོ་ཡི་འདུག་པས།རང་གི་སེམས་ཚོར་གྱི་རྗེས་སུ་བསྙེག་རྒྱུར་རང་བཞིན་གྱིས་ཉོབ་སྣང་ཞིག་སླེབས་ཏེ་ག་དུས་ཡིན་ནའང་གཞན་ཞིག་གི་ཚབ་ཏུའམ་སྤྱི་ཚོགས་ཤིག་གི་ངོ་གདོང་གི་ཡུལ་ལུགས་འབྲི་ཐབས་དགོས་པ་ལྟ་བུ་ཆགས་འདུགགང་ལྟར་ང་ཨ་མ་ཁེར་རྐྱང་ཞིག་གིས་ཁྱིམ་ཚང་གི་འོས་འགན་དང་།རྙོག་ཟིང་ཆེ་བའི་གསར་འགྱུར་གྱི་ལས་ཀའི་བར་ནས་བློས་གཏོང་དང་གདོང་ལེན།བཟོད་སྒོམ་དང་སྡུག་རུས་ཆེན་པོས་བྲིས་བསྡད་པའི་གསར་འགྱུར་རྩོམ་ཡིག་དག་གིས།ཁུ་སིམ་སིམ་གྱིས་རང་གི་སེམས་ཚོར་བྲིས་པ་ལས་ཀྱང་ཕན་ཐོགས་ཆེན་པོ་བྱུང་སོང་དྲན་གྱི་འདུག